กฎกระทรวง ฉบับที่ 3 (พ.ศ. 2519) ออกตามความในพระราชบัญญัติการท่าเรือแห่งประเทศไทย พ.ศ. 2494
กฎกระทรวง
ฉบับที่ ๓
(พ.ศ. ๒๕๑๙)
ออกตามความในพระราชบัญญัติการท่าเรือแห่งประเทศไทย
พ.ศ. ๒๔๙๔[๑]
 

อาศัยอำนาจตามความในมาตรา ๕
แห่งพระราชบัญญัติการท่าเรือแห่งประเทศไทย พ.ศ. ๒๔๙๔
ซึ่งแก้ไขเพิ่มเติมโดยพระราชบัญญัติการท่าเรือแห่งประเทศไทย (ฉบับที่ ๒ ) พ.ศ.
๒๔๙๙ รัฐมนตรีว่าการกระทรวงคมนาคม และรัฐมนตรีว่าการกระทรวงการคลัง ออกกฎกระทรวงไว้
ดังต่อไปนี้

ข้อ ๑
เจ้าของเรือหรือตัวแทน ผู้เช่าเรือหรือตัวแทน หรือบุคคลใดที่ประสงค์จะนำเรือที่มีขนาดตั้งแต่ห้าร้อยเน็ทเรยิสเตอร์ตันขึ้นไปผ่านเข้าร่องน้ำสันดอนเจ้าพระยา
ภายในอาณาบริเวณทางน้ำของการท่าเรือแห่งประเทศไทยจะต้องยื่นคำร้องขอนำเรือเข้าท่าต่อการท่าเรือแห่งประเทศไทย
ตามแบบต่อท้ายกฎกระทรวง พร้อมทั้งวงเงินหรือหนังสือค้ำประกันของธนาคารเพื่อเป็นการประกันการชำระค่าภาระตามอัตราที่คณะกรรมการของการท่าเรือแห่งประเทศไทยกำหนดก่อนนำเรือผ่านเข้าไม่น้อยกว่ายี่สิบสี่ชั่วโมง

ข้อ ๒
การเปลี่ยนแปลงวันและเวลานำเรือผ่านร่องน้ำ ให้ผู้ยื่นคำร้องตามข้อ ๑ ดำเนินการแก้ไขวันเวลาให้ตรงกับความเป็นจริง
และต้องแจ้งให้การท่าเรือแห่งประเทศไทยทราบล่วงหน้า

ข้อ ๓
เมื่อเรือได้ผ่านร่องน้ำเข้ามาแล้ว เจ้าของเรือหรือตัวแทนผู้เช่าเรือหรือตัวแทน
หรือบุคคลที่ขอนำเรือเข้าต้องชำระค่าภาระภายในเจ็ดวันนับแต่วันที่ได้รับแจ้งจำนวนเงินค่าภาระ


ให้ไว้ ณ วันที่ ๒๓ กุมภาพันธ์ พ.ศ. ๒๕๑๙
พลตรี ศ. สิริโยธิน
รัฐมนตรีว่าการกระทรวงคมนาคม
บุญชู โรจนเสถียร
รัฐมนตรีว่าการกระทรวงการคลัง

หมายเหตุ :- เหตุผลในการประกาศใช้กฎกระทรวงฉบับนี้ คือ
เนื่องจากเขตพื้นที่ทางน้ำที่เป็นอาณาบริเวณของการท่าเรือแห่งประเทศไทยตามพระราชกฤษฎีกากำหนดอาณาบริเวณของการท่าเรือแห่งประเทศไทย
ณ ท่าเรือกรุงเทพฯ พ.ศ. ๒๔๙๙ การท่าเรือแห่งประเทศไทยเป็นผู้ขุดลอกและรักษาร่องน้ำ
จึงจำเป็นต้องเรียกเก็บค่าภาระเรือที่ผ่านเข้าร่องน้ำดังกล่าวเพื่อเป็นค่าใช้จ่ายในการบำรุงรักษา
แต่มีเรือบางลำฝ่าฝืนไม่ยอมยื่นคำร้องขอนำเรือผ่านเข้าร่องน้ำ
และเรือบางลำไม่ยอมชำระค่าภาระผ่านร่องน้ำ และค่าภาระอื่น ๆ
ตามอัตราที่คณะกรรมการของการท่าเรือแห่งประเทศไทยกำหนดสมควรออกกฎกระทรวงเพื่อให้เจ้าของเรือหรือตัวแทน
ผู้เช่าเรือหรือตัวแทน หรือบุคคลที่ประสงค์จะนำเรือที่มีขนาดตั้งแต่ห้าร้อยเน็ทเรยิสเตอร์ตันขึ้นไป
ยื่นคำร้องขอต่อการท่าเรือแห่งประเทศไทย ก่อนนำเรือผ่านร่องน้ำและหาหลักประกันเพื่อค่าภาระที่จะต้องชำระให้แก่การท่าเรือแห่งประเทศไทย จึงจำเป็นต้องออกกฎกระทรวงนี้
[เอกสารแนบท้าย]

๑.
คำร้องขอนำเรือเข้าท่าภายในอาณาบริเวณ

(ดูข้อมูลจากภาพกฎหมาย)


































ปิยะธิดา/ปรับปรุง
๒๐ ตุลาคม ๒๕๖๐


[๑] ราชกิจจานุเบกษา
เล่ม ๙๓/ตอนที่ ๔๓/หน้า ๔๓/๙ มีนาคม ๒๕๑๙